Ramptoestand toe wél verlengMinister Nkosazana Dlamini-Zuma. (Foto: Jairus Mmutle/GCIS) Nkosazana Dlamini-Zuma, minister van samewerkende regering en tradisionele sake, het Vrydag in die Staatskoerant bevestig dat die ramptoestand in Suid-Afrika tot 15 Februarie 2022 verleng word. Dié besluit is glo geneem as gevolg van ŉ behoefte om bestaande wetgewing verder te versterk, asook die regering se gebeurlikheidsmaatreëls teen Covid-19. Die opheffing van die ramptoestand, wat nou reeds 670 dae duur, is die afgelope paar maande deur verskeie organisasies en politieke partye bepleit, onder meer omdat dit die ekonomie ondermyn en nie meer benodig word om die virus te bestuur nie. Boonop is hospitaalsyfers weens Covid-19 nou landwyd laag en die immuniteitskoers hoog – weens inenting of vorige infeksie. Hoewel die getal gevalle en die positiwiteitskoers hoër was as tydens die tweede en derde vlaag, is sterftes ook nou betreklik laag. Die Omikron-variant is verder ook nie so ernstig soos die Delta-variant wat die derde virusvlaag aangedryf het nie. John Steenhuisen, leier van die DA, het vroeër vandeesweek gesê die ramptoestand ondermyn maatskaplike, ekonomiese en demokratiese herstel. Alan Winde, die Wes-Kaapse premier, het ook vandeesweek versoek dat die ramptoestand opgehef word. Hy meen die regering het oorgenoeg tyd gehad om alternatiewe bestuurstelsels, afgesien van ŉ ramptoestand, in werking te stel. Winde sê die fokus moet nou op werkskepping toegespits word, aangesien duisende werkgeleenthede weens die pandemie verlore gegaan het. Die Instituut vir Rasseverhoudinge (IRV) het reeds in November verlede jaar gesê dat die regering se besluit om die ramptoestand tot 15 Januarie te verleng “skadelik en strydig met feite” is en op magsmisbruik deur die regering neerkom. IRV het ook daarop aangedring dat die nasionale Covid-19-bevelsraad saam met die ramptoestand ontbind word en het ŉ petisie daaroor van stapel gestuur.